SVT โกยรายได้ทะลุ 547 ล้าน ดันกำไร Q2 โต 13% แตะ 23 ล้าน
SVT โกยรายได้ทะลุ 547 ล้าน ดันกำไรไตรมาส 2/65 โต 13% แตะ 23 ล้านบาท จากช่วงเดียวกันของปีก่อน 18.05 ล้านบาท รุกขยายสาขาต่อเนื่อง มั่นใจหนุนรายได้ปีนี้โตเข้าเป้า 15%
SVT โกยรายได้ทะลุ 547 ล้าน ดันกำไร Q2/65 โต 13% แตะ 23 ล้าน รุกขยายสาขาต่อเนื่อง มั่นใจหนุนรายได้ปีนี้โตเข้าเป้า 15%
15 ส.ค. 2565

นายพิศณุ โชควัฒนา กรรมการผู้อำนวยการ บริษัท ซันเวนดิ้ง เทคโนโลยี จำกัด (มหาชน) หรือ  SVT เปิดเผยว่า ผลการดำเนินงานประจำไตรมาส 2 ปี 2565 สิ้นสุดวันที่ 30 มิถุนายน 2565 บริษัทมีรายได้รวม 547.25 ล้านบาท เพิ่มขึ้น 12.95% จากช่วงเดียวกันของปีก่อนที่มีรายได้รวม 484.50 ล้านบาท และกำไรสุทธิ 23.20 ล้านบาท เพิ่มขึ้น 28.53% จากช่วงเดียวกันของปีก่อนที่มีกำไรสุทธิเท่ากับ 18.05 ล้านบาท
ขณะที่ภาพรวมผลการดำเนินงาน 6 เดือนแรกปี 2565 มีรายได้รวม 1,085.90 ล้านบาท เพิ่มขึ้น 11.65%จากช่วงเดียวกันของปีก่อนที่มีรายได้รวม 972.62 ล้านบาท และกำไรสุทธิ  6 เดือนแรก 45.22 ล้านบาท เพิ่มขึ้น 14.60% จากช่วงเดียวกันของปีก่อนที่มีกำไรสุทธิ 39.46 ล้านบาท โดยรายได้และกำไรสุทธิดังกล่าว มาจากยอดขายสินค้าผ่านเครื่องจำหน่ายสินค้าอัตโนมัติเป็นหลัก หลังจากบริษัทเร่งขยายการติดตั้งเครื่องจำหน่ายสินค้าอัตโนมัติให้บริการตามสถานที่บริการต่างๆ เพิ่มอย่างต่อเนื่อง และขยายพื้นที่จังหวัดการให้บริการจากการเปิดสาขาเพิ่มอีก 1 สาขา คือ สาขาลำพูน เพื่อให้บริการทางภาคเหนือ ครอบคลุมมากขึ้น
สำหรับทิศทางการดำเนินธุรกิจช่วงครึ่งปีหลัง บริษัทยังคงเดินหน้าลงทุนตามแผนด้วยกลยุทธ์เติบโตอย่างยั่งยืน โดยเตรียมขยายสาขาเพิ่มจังหวัดในภาคอีสาน ตลอดจนเดินหน้าขยายการติดตั้งตู้จำหน่ายสินค้าอัตโนมัติในพื้นที่ต่างๆ มากขึ้น รวมทั้งการขยายตลาดต่างประเทศ และมองหาพันธมิตรเพื่อเสริมความแข็งแกร่งในการดำเนินธุรกิจ ดังนั้นจึงยังคงเป้ารายได้ปี 2565 จะเติบโต 15 % จากปี 2564 ที่มีรายได้รวม 1,963.32 ล้านบาท
นายพิศณุ กล่าวอีกว่า บริษัทมีโรงงานปรับปรุงสภาพและประกอบ (Refurbishment) เครื่องจำหน่ายสินค้าอัตโนมัติของตนเอง และมีสาขากระจายสินค้า 12 แห่ง แบ่งเป็นสาขา 11 แห่ง และสาขาย่อย 1 แห่ง (สาขาย่อย คือ มีจำนวนเครื่องจำหน่ายสินค้าอัตโนมัติต่ำกว่า 500 เครื่อง และคลังกระจายสินค้าและบริการที่อยู่ภายใต้การดูแลของสาขาหลัก) ครอบคลุมพื้นที่ให้บริการมากกว่า 29 จังหวัด
อย่างไรก็ตาม ณ วันที่ 30 มิถุนายน 2565 บริษัทมีเครื่องจำหน่ายสินค้าอัตโนมัติติดตั้งกระจายอยู่ในสถานที่ต่างๆ จำนวน 15,068 เครื่อง แบ่งออกเป็น 4 รูปแบบหลัก คือ ประเภทเครื่องขายสินค้าเครื่องดื่ม (Can &amp; Bottle), เครื่องขายสินค้าเครื่องดื่มและขนม (Glass front), เครื่องถ้วยแบบร้อนเย็น (Cup Hot and Cold), และเครื่องสำหรับขายอาหารกึ่งสำเร็จรูป (Noodle) ซึ่งสินค้าที่จำหน่ายผ่านเครื่องจำหน่ายสินค้าอัตในมัติจะเป็นสินค้าอุปโภคบริโภค ได้แก่ เครื่องดื่ม ขนมขบเคี้ยว บะหมี่กึ่งสำเร็จรูป และสินค้าอื่นๆ เช่น หน้ากากอนามัย ขนมปังเบเกอรี่ เป็นต้น รวมแล้วมีสินค้ากว่า 700 รายการ (SKU) ทั้งนี้ เครื่องจำหน่ายสินค้าอัตโนมัติของบริษัทรองรับการชำระเงินทั้งแบบเงินสด (Cash) และแบบอิเล็กทรอนิกส์ (Cashless)
“ในแต่ละปีบริษัทจะมีแผนขยายพื้นที่ให้บริการโดยการติดตั้งเครื่องจำหน่ายสินค้าอัตโนมัติตามสถานที่บริการต่างๆ เพื่อให้การบริการครอบคลุมผู้บริโภคได้มากยิ่งขึ้น และเพิ่มโอกาสในการเติบโตของยอดขาย ในการผลักดันให้บริษัทมีการเติบโตอย่างยั่งยืนในอนาคต ซึ่งในเดือนมกราคมที่ผ่านมา บริษัทได้เปิดสาขาใหม่เพิ่มอีก 1 สาขา คือ สาขาลำพูน เพื่อให้บริการในภาคเหนือ โดยช่วง 6 เดือนแรกของปี 2565 บริษัทยังคงขยายการติดตั้งเครื่องจำหน่ายสินค้าอัตโนมัติอย่างต่อเนื่อง โดยมีการติดตั้งเครื่องจำหน่ายสินค้าอัตโนมัติสุทธิเพิ่มขึ้นจำนวน 440 เครื่อง”นายพิศณุ กล่าว